《渔父》
明代·李同芳

结网临渊日未閒，不工弹铗叩秦关。富春台迥桃千树，渭水潮生月一湾。

观蚌独应收海蠹，钓鳌疑是出尘寰。放歌鼓枻波无际，展尽丝纶霄汉间。

作者简介：苏州府昆山人，字济美，号晴原。万历八年进士，授刑部主事，累官广东按察使，所至有惠政。擢副都御史，巡抚山东。曾自录生平善绩，著《视履类编》。